钦定古今图书集成/历象汇编/乾象典/第088卷 > 性理会通 > 《瑞应灵雪赋》〈有序〉廖道南
## 钦定古今图书集成/历象汇编/乾象典/第088卷 > 性理会通 > 《瑞应灵雪赋》〈有序〉廖道南

嘉靖已丑春正月至二月不雨，皇上祷雨郊坛。时臣道南校艺春闱，弗获扈从。暨冬十一月，雪未降，上复率百官露祷于天地、宗庙、社稷。祀事甫毕，雪大降。礼部请称贺，上弗允。既而恳请，乃允之，雪复大降。于是翰苑宫坊侍从儒臣各有撰述。臣弗侒乃仿国初诸体，谨撰《瑞应灵雪赋》。赋曰：

“岁次己丑，月临仲冬，日躔星纪，律应黄锺。元英已届，
则万象含辉；素雪未降，则三农望丰。惟皇渊怀孚乎
大造，睿思发乎至诚。轸田功之至重，恻岁事之将兴。”
乃命宗伯，敕太常，蒐典训，布仪章。簭人绎兆，菙氏诹
良。协龟谋之从吉，睹龙翰之飞章。乃昭告宗𨸂，祗宿
斋宫。元袍素履，以示谦约，凝神定虑，以秉寅恭。避极
“阙而广乐不作，减珍膳而鼎食弗充。天之鉴之，神之
听之，固已潜孚默契于圣心之至正大中矣。于时月
之既望，夜如何其？宵严虎旅，夙驾鸾车。屏摄提之星
旃，减招摇之红旗。知事天以简为贵，而交神以敬为
宜。惟一德之馨香，诏百辟以追随。”乃谒天门，诣泰坛，
降翠辇，撤青銮。庭燎列炬，御炉焚兰。龙行蜿蜒而云
气从，鹓班拱卫而星华寒。乃蹑台阶，朝帝座，祥烟绕，
清飔作。元酒无文，太羹不和，裸将孔时而蕴藻宣，祝
诵惟虔而文词播。乃祈先农，祠太岁，对诸神，走群祀。
杲旭方升，同云儵翳。必躬必亲而罔有怠，来格来飨
而靡不至。是日既夕，皇心未宁。乃候玉漏，启金阍。宜
冢土，竭精禋，宝月犹“悬，璇宿微明。朔飙骤起而栗烈，
灵雪忽降而飘零。始而观之，掖庭媕映，秘阁玲珑；瑶
华烛曙，珠屑凌空。骖云师而随太一，驱风伯而奔丰
隆。徐而察之，河海增深，山岳培高。莹如鹭羽，粉若鹅
毛。松涛鸣而冻水壑，梅晕发而凝江皋。既而五夜疑
昼，三冬似春；衢翻缟带，林积玉尘。阳阿崇而琼丘炫，
阴山幽而琪树新。”是故其为灵也，阴阳主宰于混沌，
鬼神运用于冲漠，以五行为机杼，以四象为橐籥，以
太虚为堂室，以大地为城郭，黼黻之以云汉之文章，
旖旎之以草木之花萼，融结之以雨露之精英，润色
之以冰玉之洁泽。惟皇克享天心，允孚帝则，山祇荐
祥，海若贡祉，而万物仰其光华。珠星协轨，“壁日合度，
面四时，均其气节。是以至和氤氲，大顺显形。嘉生丕
降，万宝告成。螟螣弗沴，蚳蝝罔形，而兆兹灵雪之祯
也。”于是在朝之臣，从而颂曰：“《桑林》之祷，传之成汤；《云
汉》之雅，美诸宣王。彼惟祷雨，自古有光。矧今灵雪，农
夫之望。于昭我皇，保有万邦。天监明德，神锡嘉祥。上
祝圣人，永建纲常。前星有”曜，万寿无疆。在野之农，亦
从而颂曰：“《康衢》之谣，帝力罔知；《击壤》之歌，君德无私。
惟彼同云”；《周家》之诗，矧今灵雪，适应其期。于昭我皇，
勤劳万几。天惟降康，神之格思。上祝圣人，永作君师。
兆民有赖，万寿无期。